Meddelelse vedrørende indledningen af en fornyet undersøgelse af antidumpingforanstaltningerne vedrørende importen til Fællesskabet af telefaxapparater til privat brug med oprindelse i Folkerepublikken Kina, Japan, Republikken Korea, Malaysia, Singapore, Taiwan og Thailand

(2000/C 311/04)

Den 1. juli 2000(1) meddelte Kommissionen, at den indledte en fornyet undersøgelse i henhold til artikel 11, stk. 3, i Rådets forordning (EF) nr. 384/96 af 22. december 1995(2), senest ændret ved forording (EF) nr. 905/98(3) (i det følgende benævnt "grundforordningen") af antidumpingforanstaltningerne vedrørende importen af telefaxapparater til privat brug med oprindelse i Folkerepublikken Kina, Japan, Republikken Korea, Malaysia, Singapore, Taiwan og Thailand. I denne indledningsmeddelelse blev de interesserede parter opfordret til at fremsætte deres bemærkninger til bl.a. varedefinitionen og indgive detaljerede tekniske specifikationer for alle telefaxapparater til privat brug.

1. De interesserede parters bemærkninger til varedefinitionen

Ni producenter i tredjelande, en EF-producent, en importør og to brancheorganisationer fremsatte bemærkninger til varedefinitionen og indgav tekniske specifikationer inden for den frist, der er fastsat i punkt 4 a) i ovennævnte indledningsmeddelelse. En gennemgang af disse bemærkninger viste, at telefaxapparater, der benytter blækstråle-, laser- eller LED (Light Emitting Diode)-printteknologi, i almindelighed afveg betydeligt fra telefaxapparater til privat brug, både hvad angår tekniske og fysiske egenskaber. Det fremgik også, at stort set alle modeller, der blev indberettet som telefaxapparater til privat brug, enten benyttede termisk overførselsteknologi eller termisk papir. Disse printteknologier anvendes åbenbart ikke længere til telefaxapparater til kontorbrug.

Eftersom telefaxapparater "til privat brug" og "til kontorbrug" kan skelnes fra hinanden på grundlag af deres printteknologi, og da den oprindelige varedefinitions skelnen på grundlag af vægt og definitioner er blevet betegnet som kunstig, foreslås det nu at forenkle varedefinitionen, så telefaxapparater til privat brug beskrives uden at henvise til dimensioner og vægt.

2. Forslag til ny varedefinition

I lyset af ovenstående betragtninger foreslås det, at den pågældende vare defineres som telefaxapparater til privat brug, der benytter termisk sensitivt papir eller termisk overførselsteknologi, og som henhører under KN-kode ex 8517 21 00.

Ovennævnte KN-kode anføres blot til orientering.

3. Frister

For at give interesserede parter mulighed for at tage hensyn til den foreslåede nye varedefinition i deres bemærkninger, løber de nedenstående frister til at fremsætte disse bemærkninger nu fra datoen for offentliggørelsen af denne meddelelse.

a) Generel frist

Interesserede parter må, hvis der i undersøgelsen skal tages hensyn til deres bemærkninger, give sig til kende, fremføre deres synspunkter skriftligt og indgive oplysninger inden for en frist på 40 dage fra offentliggørelsen af denne meddelelse i De Europæiske Fællesskabers Tidende, medmindre andet er angivet. Interesserede parter kan også anmode om at blive hørt af Kommissionen inden for samme frist. Denne frist gælder også for alle interesserede parter, som Kommissionen ikke har kendskab til, og det er følgelig i disse parters interesse at kontakte Kommissionen omgående.

b) Særlig frist for valg af tredjeland med markedsøkonomi

Parter i undersøgelsen, som ønsker at fremsætte bemærkninger til forslaget om at vælge Korea som et egnet tredjeland med markedsøkonomi med henblik på at fastsætte den normale værdi for Folkerepublikken Kina, bør indgive deres bemærkninger inden for en frist på ti dage fra offentliggørelsen af denne meddelelse i De Europæiske Fællesskabers Tidende.

c) Særlig frist for indgivelse af krav om status som selskab, der arbejder under markedsøkonomiske vilkår

Behørigt dokumenterede krav om status som selskab, der arbejder under markedsøkonomiske vilkår, skal indgives skriftligt inden for en frist på 21 dage fra offentliggørelsen af denne meddelelse i De Europæiske Fællesskabers Tidende.

d) Særlig frist for indgivelse af spørgeskemaer

Besvarelser af spørgeskemaerne indgives skriftligt inden for en frist på 37 dage fra afsendelsen af spørgeskemaerne.

Kommissionens adresse: Europa-Kommissionen Generaldirektoratet for Handel

Direktorat C & E

(DM 24 - 8/38)

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877.

(1) EFT C 184 af 1.7.2000, s. 26.

(2) EFT L 56 af 6.3.1996, s. 1.

(3) EFT L 128 af 30.4.1998, s. 18.